Sinikka Luja-Penttilä

Sinikka Marjatta Luja-Penttilä (jaiotzez Luja eta 1971tik 1977ra Luja-Vepsä; Antrea, 1924ko ekainaren 9a – Espoo, 2022ko azaroaren 18a) finlandiar politikari eta idazlea izan zen. 1966tik 1983ra Uusimaa ordezkatu zuen Finlandiako parlamentuan Alderdi Sozialdemokratako kide gisa, eta 1979tik 1982ra Gizarte Gaietako eta Osasun ministroa izan zen.

 Bizitza 
Luja-Penttilä 1924ko ekainaren 9an jaio zen Antrean, eta jaio eta hilabete batzuetara Leppävaara joan zen bizitzera familiarekin. Bere aita sindikatuko buruzagia zen eta bere ama antzerki zuzendaria eta kazetaria; biak Alderdi Sozialdemokratan aktiboak ziren.

1945ean, matrikulazio azterketa nazionala gainditu zuen, eta geroago Holly Royde Collegen ikasi zuen Manchesterren, Ingalaterran, 1960ko hamarkadan. 1945etik 1947ra, Kauppalehti merkataritza-egunkarian lan egin zuen, eta 1947tik 1966ra, Tammi argitaletxean.

1945ean hasi zen politikan parte hartzen, Leppävaarako tokiko langileen elkartean sartu zenean. 1957an Espooko udal kontseilurako hautatu zuten eta 25 urtez izan zen udal zinegotzia. Alderdi Sozialdemokratako emakumeen adarreko idazkaria izan zen Uusimaan, alderdia barne desadostasunengatik zatituta zegoen garaian, eta Väinö Leskinenen aldekoa zen. 1966an, Finlandiako parlamenturako hautatu zuten Uusimaako hauteskunde-barrutia ordezkatzeko. Ondoren, lau aldiz berriro hautatu zuten parlamentuarako, 1983ra arte. Parlamentuan, haurtzaindegi, osasun eta hezkuntza sistemen legegintza-erreformen alde borrokatu zen, eta Hezkuntza eta Kultura batzordearen buru izan zen 1978an. 1977an Sulo Penttilä metalgintzako langilearekin ezkondu zen.

1979ko maiatzean, Mauno Koivisto lehen ministroak Luja-Penttilä izendatu zuen Gizarte Gaietako eta Osasun ministro bere bigarren kabinetean. Kargu hori 1982ra arte izan zuen, eta 1972ko osasun lege nazionala hobetzen lan egin zuen bere agintaldian. Finlandian erretzea murrizteko proposamen bat ere garatu zuen, zigarroen prezioak % 5etik % 15era igoz. Urte berean, Venla argitaratu zuen, ama-alaben arteko harremanari buruzko eleberria. 1987tik 1993ra, Finlandiako Pentsiodunen Elkarte Zentraleko presidentea izan zen, eta 1988an Koivisto presidenteak gizarte-aholkulari (sosiaalineuvos) ohorezko titulua eman zion.

Luja-Penttilä Espoon hil zen 2022ko azaroaren 18an, 98 urte zituela.

 Lanak 

 Venla (1983)
 ”Suomi ei tule toimeen ilman meitä” : Uudenmaan sosialidemokraattinen naispiiri ry 25 vuotta (1989)

 Erreferentziak 

 Kanpo estekak 

Kategoria:Finlandiako politikariak
Kategoria:Diputatuak
Kategoria:Emakume ministroak
Kategoria:Osasun ministroak
Kategoria:XX. mendeko politikariak
Kategoria:Emakume zinegotziak
Kategoria:Finlandiako sozialdemokratak
Kategoria:Finlandiako eleberrigileak
Kategoria:Emakume eleberrigileak
Kategoria:Finlandierazko idazleak
Kategoria:XX. mendeko emakume idazleak